Prof. Jozef Masarik

Jasne a bez fráz o najlepšom investovaní, ale nie v SR

Dobre fungujúca spoločnosť potrebuje na prvý pohľad tri veci. Bezpečnosť - proti vnútorným aj vonkajším hrozbám pre jednotlivcov a celú spoločnosť, aby ľudia boli slobodní a mohli sa venovať dosiahnutiu svojich cieľov. Ekonomiku, ktorá produkuje veci na rozumnú konzumáciu, poskytuje služby, a všeobecne zlepšuje kvalitu života jej občanov. A napokon vzdelanie, ktoré pripraví občanov tak aby mohli profitovať z toho čo je už známe a poprípade aj prispieť niečím novým.

Pri hlbšom zamyslení sa však zistíme, že spoločnosť potrebuje v podstate len jednu vec a tou je vzdelanie. Vzdelaní ľudia vedia, že konfliktom treba predchádzať, vzdelaní ľudia si uvedomujú dôsledky zneužitia moderných technológií či už vojenských, alebo aj civilných ako napríklad znefunkčnenie informačných systémov a podobne. Vzdelaní ľudia nedrancujú prírodu a neničia životné prostredie. Vzdelaní ľudia poznajú samy seba a efektívnejšie ako rôzne vymyslené systémy a organizácie si chránia svoje zdravie. Vzdelaní ľudia sú motorom rozvoja ekonomiky. Vzdelaní ľudia sú tvorcovia a konzumenti kultúry spoločnosti a v neposlednom rade od výkonnosti, kreativity a úspešnosti vzdelaných ľudí do značnej miery závisí aj úroveň starostlivosti o slabších a sociálne odkázaných. Samozrejme, že vo všetkých týchto prípadoch mám na mysli vzdelaných ľudí bez morálnych defektov.

Je otrepanou frázou, že investície do vzdelania sú najlepšími investíciami. Prečo? A prečo sa im potom naša spoločnosť tak bráni? Prečo nechceme investovať do toho čo je najlepšia investícia? Prečo naše výdavky do vzdelania nás umiestňujú na jedno z posledných miest medzi členskými krajinami OECD? Podľa mňa preto, že zodpovední predstavitelia nášho štátu si dlhodobo neuvedomujú že investície do školstva sú vlastne investície do celej spoločnosti. Ak som Vás tými pár vecami, ktoré som vymenoval pred chvíľou ako prínosy vzdelaných ľudí pre spoločnosť presvedčil, tak potom toto nepotrebuje ďalší komentár. Ak nie možno pokračovať porovnaním kriminality vzdelaných ľudí s nevzdelanými, nezamestnanosti a pod...

Predsa len spomeniem aspoň nejaké dôvody. Školstvo je u nás už aspoň 30 rokov na okraji politického záujmu. Začalo to už v starom režime. Slovný záujem oň sa väčšinou zvýši pred voľbami, avšak po voľbách veľmi skoro utíchne. Dostali sme sa však do stavu, kedy toto asi ďalej nie je možné, lebo nedostatok patrične vzdelaných, alebo kvalifikovaných ľudí začína byť vážnym problémom aj ekonomiky. Školský systém v minulosti prešiel mnohými zmenami, avšak tieto boli nekoncepčné, nepremyslené a viedli skôr k jeho rozvratu, ako k vylepšeniu. Nuž a keď je niečo rozvrátené do toho sa neoplatí investovať, čo slúži na ospravedlnenie politikom. Jediným riešením tohto neutešeného stavu školstva je hlboká systematická zmena nášho školského systému, v ktorej musí byť jasne definované, **prečo** sa má reforma uskutočniť, **čo** bude predmetom reformy, **kto** sa bude na nej podieľať, **ako** sa uskutoční, v **akom** časovom horizonte a **aké** zdroje sa pri jej realizácii použijú. **Toto nejde bez analýzy toho prečo predchádzajúce reformy neboli úspešné.**